**Diego González Rivas**, nado na Coruña en 1974, é un cirurxián galego creador da técnica de cirurxía torácica videoasistida minimamente invasiva que opera cunha única incisión.

Traxectoria
-----------

Fillo dunha enfermeira, licenciouse en Medicina e Cirurxía na Universidade de Santiago e formouse en Cirurxía Torácica e Trasplante de Pulmón no Hospital Universitario da Coruña, no que traballa. Tamén é cirurxián no Hospital San Rafael (Unidade de Cirurxía Torácica minimamente invasiva) e no centro médico HM Modelo. É ademais o creador e actual director do programa de adestramento videotorascópico no Shanghai Pulmonary Hospital na China.

Aprendeu a técnica no Cedars Sinai dos Ánxeles co Dr. Rob Mckenna. Despois foi ao centro médico de Duke de Carolina do Norte para aprender a técnica de dobre porto co Dr. Thomas Damico e finalmente revolucionou a técnica desenvolvendo a cirurxía pulmonar cunha única incisión.

Desde 2018 traballa no sistema robótico uniportal subxifoideo (Sistema robótico Da Vinci) realizando as primeiras lobectomías e timectomías do mundo nos Estados Unidos de América.

Foi coordinador do comité de congresos da Sociedade Española de Cirurxía Torácica, colabora coa Sociedade Europea e a Sociedade Internacional de Cirurxía Cardiotorácica Minimamente Invasiva. É membro de varias sociedades científicas e colabora coa American Association of Thoracic Sergery e ten publicacións en revistas especializadas.

Está considerado o cirurxián que ten operado en máis países (120) e cidades do mundo.

Foi finalista no premio Princesa de Asturias en 2018 e de 2014 a 2018 foi Premio Top Doctors. O Goberno chinés concedeulle o Premio Nacional de Ciencias e Tecnoloxía na categoría de Innovación e Técnicas Punteiras, o primeiro estranxeiro en recibilo.

O libro *Imposible es nada* de Elena Pita recolle o traballo deste prestisioxo médico na súa loita contra o cancro e a dor.

A Fundación María José Jove estreou en abril de 2021 o documental *Operation beyond the borders* que narra a viaxe a Gaza para operar durante a pandemia do coronavirus COVID-19 e formar médicos in situo na técnica Uniportal Vats.

Notas
-----

1. ↑  "El cirujano gallego que ha conquistado el mundo: "He operado en más de 100 países"". *La Vanguardia* (en castelán). 2019-03-08. Consultado o 2021-04-29.
2. ↑  Jabois, Manuel (2017-07-20). ""Parecía ciencia ficción"". *El País* (en castelán). ISSN 1134-6582. Consultado o 2021-04-29.
3. ↑  "Cirujano español creador de la técnica Uniportal VATS". *www.diegogonzalezrivas.com* (en castelán). Consultado o 2021-04-29.
4. ↑  "«Mi técnica está cambiando el mundo y lo que hago es enseñar, compartirla»". *La Voz de Galicia* (en castelán). 2018-03-04. Consultado o 2021-04-29.
5. ↑  "Dr. Diego González Rivas: cirujano torácico en A Coruña". *Top Doctors* (en castelán). Consultado o 2021-04-29.
6. ↑  huerta, maría de la (2019-01-18). "El gallego Diego González Rivas recibe el máximo premio de la Medicina china". *Faro de Vigo* (en castelán). Consultado o 2021-04-29.
7. ↑  Pita, Elena (2017). *Imposible es nada*. La Esfera. p. 268. ISBN 978-8490609163.
8. ↑  Portabales, Pablo (2021-04-28). "Diego en Gaza". *La Voz de Galicia* (en castelán). Consultado o 2021-04-29.
9. ↑  "Estrea do documental 'Operation beyond the borders' do cirurxián galego Diego González Rivas CRTVG". *www.crtvg.es*. Consultado o 2021-04-29.

Véxase tamén
------------

### Ligazóns externas

* Páxina web
* Canle YouTube

|  |  |
| --- | --- |
| Control de autoridades | 
* Wd: Q33297179
* WorldCat
* VIAF: 4827157704210944440009
* ISNI: 0000 0004 9642 5985
* LCCN: n2019188651

 |